30.5.2006	Dnro 1109/001/2006TM

Oikeusministeriö
PL 25
00023 Valtioneuvosto

viite:	Lausuntopyyntönne 10/41/2005, OM036:00/2005

Asia:	Työministeriön lausunto ehdotuksesta hallituksen esitykseksi laiksi liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta

Työministeriö esittää lausuntonaan seuraavaa. 

Nykytila

Ehdotuksessa hallituksen esitykseksi laiksi liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta (jäljempänä HE) lausutaan nykytilaa koskien, että valtionavustuslain nojalla valtionapuviranomaisella on oikeus luovuttaa tietoja poliisi- ja esitutkintaviranomaiselle. Säännöstä sovelletaan muun muassa työministeriön hallinnonalalla erilaisia tukia myönnettäessä. Tällaisia tukia ovat muun muassa palkkatuki, työllisyys poliittinen projektituki jne. Ehdotamme, että tukia koskevaan luetteloon lisätään starttiraha. Muutettu kohta kuuluisi, että tällaisia ovat muun muassa palkkatuki, starttiraha, työllisyyspoliittinen projektituki, omatoimisuusavustus ja investointiavustus. Lisäksi ehdotuksen nykytilan kuvauksessa mainitaan, että tukia myönnettäessä hakijan ja hakijan edustajan mahdollinen liiketoimintakielto tarkistetaan. Tämä ei kuitenkaan pidä paikkaansa edellä mainittujen työministeriön hallinnonalan tukien osalta. Tästä syystä työministeriö katsoo, että maininta olisi hyvä poistaa ehdotuksesta.

Ehdotuksen mukaan palkkaturva-asioiden käsittelyn yhteydessä voi tulla ilmi liiketoimintakiellon rikkomisen kannalta merkityksellisiä seikkoja. Tämä pitää paikkansa. Palkkaturvan hakijan työnantajaa ja työnantajan maksukyvyttömyyttä koskevat tiedot ovat julkisia. Tulee kuitenkin huomioida, ettei se kuitenkaan työministeriön käsityksen mukaan mahdollista esimerkiksi liike- tai ammattisalaisuutta tai yksityisen henkilökohtaisia oloja koskevien tietojen luovuttamista, kuten esimerkiksi kauppa- ja teollisuusministeriön hallinnon alalla sovellettava laki yritystoiminnan tukemisesta mahdollistaa. Työministeriön käsityksen mukaan palkkaturvaviranomaisella ei ole oikeutta oma-aloitteisesti luovuttaa muita kuin julkisia tietoja poliisin tietoon. 

Palkkaturvahakemusta käsiteltäessä tarkistetaan työnantajayhtiön edustajat Suomen Asiakastieto Oy:n rekisteristä. Merkintä liiketoimintakiellosta ei ole näkyvissä itse yritystä koskevien tietojen yhteydessä, vaan rekisteristä on erikseen haettava tiettyä yrityksen edustajaa koskevat henkilötiedot, joissa merkintä mahdollisesta liiketoimintakiellosta näkyy. Näin ollen liiketoimintakiellossa olevien henkilöiden esiintyminen tai toimiminen palkkaturvatyönantajan edustajana ei välttämättä tule palkkaturvaviranomaisen tietoon.

Laki liiketoimintakiellosta 21 a §

Lain 21a §:ään ehdotetun uuden 3 momentin mukaan vero-, tulli- ja ulosottoviranomaisen, julkisista varoista avustuksia ja etuuksia myöntävän viranomaisen sekä elinkeinotoimintaan liittyviä lupa- ja valvontatehtäviä hoitavan viranomaisen on huolehdittava siitä, että sen toiminnassa kiinnitetään huomiota liiketoimintakiellon noudattamisen toteutumiseen. Palkkaturvaviranomaisia ei työministeriön käsityksen mukaan voida lukea kuuluvaksi ehdotuksen 21 a §:n 3 momentissa mainittuihin viranomaisiin. Palkkaturvaviranomainen ei myönnä julkisista varoista avustuksia ja etuuksia eikä ole muukaan pykälässä mainittu viranomainen. Tästä syystä laki ei ehdotetussa muodossaan  koskisi palkkaturvaviranomaisia. Jos huolellisuusvelvoite on tarkoitus säätää koskemaan myös palkkaturvaviranomaisia, ehdotuksen 21 a §:ää tulisi täsmentää tältä osin.

Laki liiketoimintakiellosta 21 §

Lain 21 §:ään ehdotetun uuden 3 momentin mukaan 21 a §:ssä säädetyn huolenpitovelvollisuuden täyttämiseksi toimitetaan viranomaiselle tiedot rekisteristä maksutta. Palkkaturvaviranomaisen asema olisi ongelmallinen, kun sitä ei voida ehdotuksen mukaan lukea 21 a §:ssä tarkoitetuksi viranomaiseksi. Työministeriö katsoo, että myös palkkaturvaviranomaiselle tulisi toimittaa rekisteritiedot maksutta, jos huolenpitovelvollisuuden katsotaan koskevan myös sitä.

Hallitusneuvos	Raili Hartikka

Ylitarkastaja		Tanja Nurmi